Oslo politidistrikt har over 900 000 innbyggere. I 2019 var det bare fire drap i området som også omfatter Asker og Bærum.

Antallet drepte har ikke vært lavere politidistriktet siden 90-tallet, opplyser Oslo politidistrikt til Dagbladet.

- Det har ikke vært så lave drapstall i Oslo politidistrikt siden 90-tallet. Fire drap er selvsagt fire for mye, men vi er glade for at tallet er så lavt, sier Anne Alræk Solem, sjef for Etterforskningsseksjon drap i Oslo politidistrikt, til Dagbladet.

Skru På Lyd Error Error SIKTET FOR DRAP: 21 år gamle Philip Manshaus vokste opp i Bærum, ikke langt fra moskeen han angrep. Foto: Privat. Reporter: Emilie Rydning. Video: Elias Zahl-Pettersen / Dagbladet TV Vis mer

Alle ofrene kvinner

Det har vært pågripelser og siktelser i alle de fire sakene, som blant annet innebærer drapet på Johanne Ihle-Hansen (17) i Eiksmarka i Bærum, der Philip Manshaus (22) er siktet for drap og terror.

Alle de fire ofrene i Oslo var kvinner, og alle hadde en relasjon til antatt gjerningsperson.

I februar ble 42 år gamle Ramilem Kamal fra Filippinene funnet død i en leilighet på Bjørndal i Oslo. En 39 år gammel mannlig nabo av henne med asiatisk bakgrunn, ble pågrepet og siktet for drap.

Seinere samme måned ble en 62 år gammel kvinne drept i en leilighet på Ellingsrud i Oslo. Hennes 29 år gamle sønn ble siktet for drapet.

14. november ble en kvinne i 70-åra funnet drept i sin datters leilighet. Den 36-årige dattera hadde to dager tidligere blitt pågrepet for drapsforsøk på Oslo S, og er nå siktet for både drap og drapsforsøk.

Relasjon mellom alle

Drap i Norge 2009 - 2019 2009: 24 saker med 27 ofre

2010: 28 saker med 31 ofre

2011: 34 saker med 110 ofre (tallet omfatter også terrorangrepene 22. juli)

2012: 30 saker med 30 ofre

2013: 41 saker med 44 ofre

2014: 28 saker med 28 ofre

2015: 22 saker med 23 ofre

2016: 27 saker med 29 ofre

2017: 28 saker med 28 ofre

2018: 24 saker med 25 ofre

2019: 26 saker med 28 ofre Kilder: NTB, Kripos

Fram til 2018 er tallene hentet fra Kripos' oversikt, mens 2019-tallene baserer seg på NTBs egen kartlegging.



- I samtlige av disse sakene har avdøde og siktede en relasjon. I tre av fire er det en nær relasjon. Ingen av drapene er partnerdrap og ingen er gjengrelatert, sier Solem til Dagbladet.

For landet for øvrig har drapstallene holdt seg relativt stabile det siste tiåret. I 2019 var det 28 drapsofre fordelt på 26 saker i hele Norge. Det er to drap flere enn i 2018, og ingen av dem regnes som uoppklarte, melder NTB.

Ti ganger flere

Tallene i Oslo skiller seg positivt ut. En sammenliknbar by i folketall er San Francisco i California, med snaut 900 000 innbyggere. San Francisco hadde i 2019 de laveste drapstallene på 56 år med sine 41 drap, skriver San Francisco Chronicle.

Det er ti ganger flere drap enn i Oslo. Storbyen, kjent for sin gryende tech-industri, er også rammet av en stor andel hjemløshet og nabolag som er svært utsatt for voldelig kriminalitet.

Det er likevel komplisert å tilskrive det lave antallet drap i Oslo en spesiell årsak.

Høyt prioritert

Solem erkjenner at det er vanskelig å sette tallene og typen drap inn i en generell trend eller statistikk. For politiets del er det svært viktig å oppklare drapssakene.

- Dette er selvsagt meget høyt prioriterte saker som vi bruker ressurser og kompetanse på å løse. Om de etterforskes i tre måneder eller fem år før oppklaring, så tar vi den jobben, sier Solem.

2011 skiller seg negativt ut det siste tiåret med 34 drapssaker med 110 ofre. De tallene omfatter også terrorangrepet i Oslo og på Utøya 22. juli.

2013 skiller seg også negativt ut med 44 ofre fordelt over 41 drapssaker.

Drapsforsker Vibeke Ottesen påpekte overfor NTB i forrige uke at det er veldig få drap i Norge.

- Vi har veldig få drap i Norge. Av og til kan de skje nær i tid eller geografisk. Da får man en opplevelse av opphopning. For å se om en eventuell opphopning er en reell økning eller en tilfeldighet, ser vi på minst ti år av gangen. Det er nødvendig når vi har så få drap som i Norge, sier drapsforsker Vibeke Ottesen til NTB.